**Ma’ruza matni**

**Kommunikatsiya turlari**

Kommunikatsiyaning quyidagi turlari mavjud[[1]](#footnote-1):

**Asosiy:**

**- intrapersonal** (ichki dialog, L. S. Vigotskiyning ichki nutq nazariyasiga kiradi);

- **shaxslararo** (ikki yoki andan ortiq muloqotchilar ishtirok etadi; verbal va noverbal shakllarga ega bo‘lishi mumkin);

**- guruhlar** (muayyan guruh ichida yoki guruhlararo kommunkatsiya, shuningdek, “muloqotchi va guruh” ko‘rinishida, masalan, siyosat arbobi bilan suhbat bo‘lishi mumkin);

**- ommaviy** (yuboruvchi bir kommunikant bo‘lishi, oluvchi omma; matbuot, radio, televidenie kanallari vositasida amalga oshiriladi);

**- jamoaviy** (shaxslararo, masalan, ma’ruzachi, jamoat arbobi– auditoriya)

**- virtual** (shaxslararo, guruhlararo, ommaviy bo‘lishi mumkin; kompyuter va kommunikatsiya texnologiyalariga asoslanadi).

**Qo‘shimcha:**

**- madaniyatlararo** (turli madaniyat tashuvchilari kommunikatsiyasi; shaxslararo va guruhlararo bo‘lishi mumkin);

**- xalqaro** (xalqaro aloqalar, diplomatiya doirasida);

**- tashkilotlar** (ishlab chiqarish sohasidagi kommunikatsiya) va **biznes-kommunikatsiya**

**siyosiy** (siyosiy faoliyatda; individlar o‘rtasida, shuningdek, boshqaruvchi va boshqariluvchilar o‘rtasida amalga oshiriladi);

**- maishiy** (ko‘proq shaxslar orasida kuzatiladi; yosh va gender komponentlarini o‘z ichiga oladi).

Kommunikatsiyaning qaysi shakli haqida so‘z bormasin, aynan bu jarayonga xos bo‘lgan birliklar mavjud. Bular ***axborot*** (xabar yoki matn), ***anglash*** (ratsional hamda hissiy) tushunchalari bo‘lib, kommunikatsiyaning maqsadini belgilaydi. Shuningdek, ***texnologiya*** tushunchasi ham axborotni samarali tushunish nuqtayi nazaridan muhim hisoblanadi[[2]](#footnote-2).

Kommunikatsiya uchun **zarur bo‘lgan sharoitlar:** *1) ishtirokchilarning ayrim umumiy intersubyektiv me’yorlarga moslashuvi*; 2) *kommunikativ salohiyat*.

**Ommaviy kommunikatsiya jarayonining tarkibiy qismlari**

*Kommunikatsiya manbasi:* ijtimoiy jihatdan ahamiyatli axborotni keng tarqatish bilan shug‘ullanadigan tashkilotlar: ommaviy kommunikatsiya sohasini qo‘llab-quvvatlashga javobgar institutlar; bu sohani texnik ta’minotiga javobgar institutlar (davlat qo‘mitalari, davlat va xususiy teleradiokompaniyalar, ommaviy matbuot agentligi, nashriyotlar va h.k).

*Axborotning hajmi, mazmuni va shakli:* bilim, baho va ishonch berish majmuyi.

*Ommaviy axborot kanallari:* ma’lumotlarning sifat va miqdoriy xususiyatlari xarakteristikasi, ularni adekvat uzatishning texnik imkoniyatlari va auditoriya mosligini ta’minlaydigan kitob, gazeta, jurnallar nashriyoti, teleradio tarmoqlari.

*Auditoriya*: axborotni qabul qilish va qayta ishlashiga ko‘ra ijtimoiy guruhlar va ularning psixofiziologik xususiyatlari jihatidan farqlanadi.

*Xabarning samaradorlik omillari*: xabarning ta’siri ostida yuzaga chiqadigan ijtimoiy fe’l-atvor, harakat yoki harakatsizlik.

*Ommaviy axborotning ifodali vositalari*: axborot qabulini osonlashtiradigan to‘liqlik; xabarning aniqligi (so‘zlar, iboralar, vizual obrazlar va h.k. tushunarli bo‘lishi); xabar tilining barcha uchun tushunarli bo‘lishi

**5. 2. Madaniyatlararo muloqotning makro va mikrodarajalari**

Madaniyatlararo muloqot *makromadaniyat* va *mikromadaniyat* darajalariga ajratiladi. Yer kurrasida o‘zining madaniy an’analari bilan bir ijtimoiy tizimga birlashgan katta hududlar mavjud. Masalan, Amerika madaniyati, Afrika madaniyati, Yevropa madaniyati, Osiyo madaniyati, Sharq madaniyati va h.k. madaniyatlar haqida so‘z yuritish mumkin. Bunday madaniyatlar hududiy belgilariga ko‘ra *makromadaniyat* deyiladi[[3]](#footnote-3).

Makromadaniyatlar ham o‘z navbatida submadaniyatlardan, ya’ni ma’lum jamiyat ichidagi o‘ziga xos madaniy xususiyatlariga ega bo‘lgan turli ijtimoiy guruhlar madaniyatidan tarkib topadi. Bunday madaniyatga *mikromadaniyat* deyiladi. Har bir mikromadaniyat o‘zining ona madaniyati bilan o‘xshash va farqli jihatlarga ega bo‘ladi. Ona madaniyat mikromadaniyatdan a’zolarining turli etnik va diniy taalluqliligi, geografik o‘rni, iqtisodiy ahvoli, jinsi va yoshi, oilaviy ahvoli hamda ijtimoiy maqomi bilan farq qiladi.

Madaniyatlararo kommunikatsiyani mikrodarajasiga ko‘ra quyidagicha tasniflash mumkin:

1) etnik guruhlar orasidagi kommunikatsiya;

2) ijtimoiy sinf va guruhlar orasidagi kommunikatsiya;

3) turli demografik guruh vakillari orasidagi kommunikatsiya;

4) shahar va qishloq aholisi orasidagi kommunikatsiya;

5) hududlararo kommunikatsiya

*Etnik guruhlar orasidagi kommunikatsiya* turli xalq (etnik guruhlar) vakillari o‘rtasidagi muloqotdir. Ko‘pincha jamiyat o‘zining farqli submadaniyatini yaratadigan son jihatidan turlicha bo‘lgan etnik guruhlardan tarkib topadi. Etnik guruhlar o‘z submadaniyatlarini avloddan-avlodga meros qilib qoldiradi. Bu esa mazkur submadaniyatning hukmron madaniyat ichida o‘zligini saqlab qolishini ta’minlaydi.

*Ijtimoiy sinf va guruhlar orasidagi kommunikatsiya* u yoki bu jamiyatning ijtimoiy guruh va sinflari o‘rtasidagi farqlarga asoslanadi. Dunyoda bironta ham ijtimoiy bir xil bo‘lgan jamiyat mavjud emas. Kishilar o‘rtasidagi tafovut ularning ijtimoiy kelib chiqishi, ma’lumoti, kasbi, ijtimoiy maqomi va h.k. oqibatida yuzaga keladi. Dunyoning barcha mamlakatlarida yuqori tabaqa bilan oddiy aholi, boylar bilan kambag‘allar orasida katta masofa mavjud. U qarama-qarshi qarashlar, urf-odatlar, an’analar va boshqalarda ifodalanadi. Bu odamlarning barchasi bir madaniyatga mansub bo‘lishidan qat’iy nazar, qayd qilingan farqlar ularni submadaniyatlarga ajratadi va ular orasidagi muloqotda aks etadi.

*Turli demografik guruh vakillari orasidagi kommunikatsiya* diniy (turli diniy oqimlar orasida, masalan: Turkiyada, Iroqda sunniylik va shialik yo‘nalishlari; Shimoliy Irlandiyada katolik va protestant yo‘nalishlari), jins va yosh (erkaklar va ayollar, turli avlodlar orasida)ni nazarda tutadi. Bunday holatlarda kishilar orasidagi muloqot ularning u yoki bu guruhga taalluqliligi hamda mazkur guruh madaniyatining o‘ziga xos xususiyatlari asosida belgilanadi.

*Shahar va qishloq aholisi orasidagi kommunikatsiya* shahar va qishloq aholisining hayot tarzi, ta’lim darajasi, shaxslararo munosabatlar, turlicha “hayot falsafasi” o‘rtasidagi farqlarga asoslanadi.

*Hududlararo kommunikatsiya* turli viloyatlarda yashovchilar orasida yuzaga keladi. Binobarin, muayyan vaziyatda turli viloyat vakillarining fe’l-atvoridagi farqlar ko‘zga tashlanadi. Masalan, toshkentliklar va vodiyliklar muloqot chog‘ida o‘ziga xos qiyinchiliklarga duch kelishi mumkin. Jumladan, Toshkentda o‘zidan kichiklarni sensirab gapirish (bu toshkentliklar uchun samimiylik belgisi, vodiyliklar uchun qo‘pollik belgisini ifodalaydi), vodiyning aksariyat hududlarida o‘zidan kichiklarni sizlab gapirish odatiy hol sanaladi. Yoki toshkentliklar o‘zidan kattalarni orqasidan ham sizlab gapirsa, vodiyliklarda buning aksi kuzatiladi. Yoki vodiyga mehmonga borgan qashqadaryolik, surxondaryolik va xorazmliklar vodiyliklarning sermulozamatligidan xijolat bo‘lishi, aksincha, vohaga mehmonga borgan vodiylik esa vohaliklarning betakalluf muomalasidan ranjishi mumkin.

Xullas, madaniyatlararo kommunikatsiya turlarining barchasiga xos bo‘lgan umumiy xususiyat muloqot ishtirokchilari tomonidan madaniyat farqlarini tushunib yetilmasligidir. Gap shundaki, aksariyat kishilar o‘zlarining dunyoni tushunishlari, hayot tarzlari va yashash yo‘llarini to‘g‘ri deb hisoblashadi. O‘zlari tanish bo‘lgan qadriyatlarni hammabop va barcha uchun tushunarli deb o‘ylashadi. Qachonki, boshqa madaniyat vakillari bilan to‘qnashganlarida o‘zlari to‘g‘ri deb hisoblab kelgan qoliplar ish bermaganida muvaffaqiyatsizlik sababi haqida o‘ylay boshlashadi.

1. Виды коммуникации. Коммуникация как языковая проблема. http://vjanetta.narod.ru/lekcia8.html [↑](#footnote-ref-1)
2. Фалькова Е.Г. Межкультурная коммуникация в основных понятиях и определениях. Методическое пособие. СПб.: Ф-т филологии и искусств СПбГУ, 2007. –C. 4-5. [↑](#footnote-ref-2)
3. Денисова И.В., Еременко А.П. Типы межкультурных коммуникаций. http://www.rae.ru/forum2012/273/1603 [↑](#footnote-ref-3)